b'\n_START_ARTICLE_\nLollobrigida\n_START_SECTION_\nZgodnja leta\n_START_PARAGRAPH_\nKot dvojec sta Ida Prester in Natalija Dimi\xc4\x8devski prvi\xc4\x8d na ve\xc4\x8djem koncertu v javnosti nastopili junija 2003 v \xc5\xa1tudentskem klubu KSET kot preskupina za nem\xc5\xa1kega glasbenika z imenom Mambo Kurt. Tam sta takoj vzbudili zanimanje znotraj zagreb\xc5\xa1ke underground glasbene scene._NEWLINE_V izvirni postavi sta bili samo Ida Prester in Natalija Dimi\xc4\x8devski, ki sta peli in igrali bas kitaro ob ra\xc4\x8dunalni\xc5\xa1ko proizvedeni glasbeni podlagi. Februarja 2004 sta nastopili kot skupina na nabito polnem koncertu v zagreb\xc5\xa1kem \xc5\xa0tudentskem centru. Po tem sta podpisali pogodbo s slovensko zalo\xc5\xbebo Menart Records in z DOP Records._NEWLINE_Junija 2004 je skupina Lollobrigida nastopila na tretji zagreb\xc5\xa1ki paradi ponosa._NEWLINE_Skupinin prvi singl, "Party", je bil izdan septembra 2004. Kmalu je postal uspe\xc5\xa1nica in skupina, ki je bila prej samo underground fenomen, je postala znana, najprej na Hrva\xc5\xa1kem, kasneje pa \xc5\xa1e v sosednjih dr\xc5\xbeavah. Omembe vredno medijsko pokrivanje hrva\xc5\xa1kih medijev, vklju\xc4\x8dno s tiskom, radiem in televizijo, izid anti-prazni\xc4\x8dne pesmi "Nesretan bo\xc5\xbei\xc4\x87" in nastop na velikem rock koncertu Fiju Briju v Zagrebu so omogo\xc4\x8dili, da je Lollobrigida vzdr\xc5\xbeevala velik interes javnosti do izida njihovega debitantskega albuma Cartoon Explosion maja 2005. Dekleti sta promovirali album s ponovnim nastopom v klubu KSET, kot uvodna skupina pa je nastopil hip hop dvojec Bitcharke na travi iz Beograda.\n_START_SECTION_\nVIS Lollobrigida\n_START_PARAGRAPH_\nLeta 2006 je Lollobrigida do neke mere preoblikovala svoj glasbeni in odrski koncept. Natalija Dimi\xc4\x8devski je zapustila skupino. Ve\xc4\x8d in\xc5\xa1trumentalistov, ki so igrali klaviature, kitaro in bas kitaro, so se pridru\xc5\xbeili skupini in dodali nove lastnosti zvoku elektronskega ozadja. V nasprotju z Ido Prester, ustanoviteljico in stalno \xc4\x8dlanico, so se ostali \xc4\x8dlani menjali precej pogosto. Imenu skupine je bila dodana kratica VIS (neke vrste sentimentalen poklon pop-rock glasbi iz socialisti\xc4\x8dnih \xc4\x8dasov). Tistega leta je Lollobrigida za\xc4\x8dela delati na svojem novem albumu, Lollobrigida Inc., ki je bil izdan maja 2008 po promocijskem koncertu v klubu Tvornica v Zagrebu._NEWLINE_Leta 2005 je iz\xc5\xa1el singl "Bubblegum Boy". Kmalu zatem je videospot te pesmi predvajala MTV Adria in mnogo drugih lokalnih TV kanalov. Leta 2006 je skupina svojo popularnost \xc5\xa1e pove\xc4\x8dala, tako da je izdala singl in videospot "Moj de\xc4\x8dko je gay" ("Moj fant je gay"). V letu 2008, nekaj mesecev pred izidom albuma, je iz\xc5\xa1el singl (in videospot) "Miss Right and Mr. Wrong" in dosegel vrhove veliko hrva\xc5\xa1kih glasbenih lestvic. Junija 2009 je iz\xc5\xa1el videspot za singl "Volim te" in bil na vrhu seznama Pure MTV Adria. Novembra 2009 je bila na MTV Adria tudi angle\xc5\xa1ka verzija videospota pesmi "Volim te"._NEWLINE_Leta 2010 je skupina izdala singl in videspot "Biv\xc5\xa1a djevojka" ("Biv\xc5\xa1a punca") in v letu 2011 sta iz\xc5\xa1la \xc5\xa1e singla "Kompjuter" in "Sex on TV, Sex on the Radio". V raznih intervjujih v hrva\xc5\xa1kih medijih je Ida Prester oznanila, da skupina dela na svojem tretjem albumu. Takoj pred njegovo promocijsko turnejo je iz\xc5\xa1el \xc5\xa1e singl "Malo vremena" ("Malo \xc4\x8dasa"). Tretji album skupine, Pilula, je bil premierno predstavljen 21. januarja 2012 na koncertu v klubu Tvornica v Zagrebu. Junija 2012 je iz\xc5\xa1el singl in videospot "Ja se resetiram" in bil takoj dele\xc5\xbeen mednarodne pozornosti.\n_START_SECTION_\nGlasbeni slog\n_START_PARAGRAPH_\nBesedila, glasba in nastop na odru so pri komunikaciji skupine z ob\xc4\x8dinstvom enako pomembni elementi. Njihova glasba je bila opisana kot "iskrena", "preprosta" in "izvirna", po \xc5\xbeanru pa kot synthpop, pop in tudi dance-punk, navdih pa \xc4\x8drpajo iz post-punk in novovalovskih skupin 70-ih in 80-ih. Vsa besedila skupine pi\xc5\xa1e vokalistka in edina stalna \xc4\x8dlanica Ida Prester, ki je tudi glavna avtorica glasbene podlage. Kot soavtorji so bili navedeni tudi Dalibor Platenik, DJ Ludwig, Zoran Ple\xc5\xa1ko in Lora \xc5\xa0ulji\xc4\x87._NEWLINE_Glasbeni kritiki so izrazili veliko razli\xc4\x8dnih mnenj: nekateri zanikajo kakr\xc5\xa1nokoli glasbeno vrednost (med drugimi tudi Mladinin novinar Veljko Njegovan), spet drugi pa pravijo, da je\xc2\xa0\xc2\xbbLollobrigida najve\xc4\x8dja stvar, ki jo je Hrva\xc5\xa1ka prispevala mednarodni glasbeni sceni zadnjih nekaj let.\xc2\xab V izvodu angle\xc5\xa1ke revije Time Out, ki je se osredoto\xc4\x8dal na \xc5\xbeivljenje na Hrva\xc5\xa1kem, je bila skupina Lollobrigida omenjena kot ena izmed 115 najbolj izstopajo\xc4\x8dih ljudi in mest sodobne hrva\xc5\xa1ke kulture.\n_START_SECTION_\nNastopi\n_START_PARAGRAPH_\n\xc5\xbde od samega za\xc4\x8detka je imela skupina koncerte na Hrva\xc5\xa1kem, v Srbiji, Sloveniji, Bosni in Hercegovini, na Mad\xc5\xbearskem in v Makedoniji. 1. septembra 2009 je MTV Adria nominirala Lollobrigido za Best Regional Act Award (poleg skupin Darkwood Dub, Dubioza kolektiv, Elvis Jackson in Superhiks). Na podlagi spletnega glasovanja je bilo 12. oktobra razgla\xc5\xa1eno, da je zmagala skupina Lollobrigida. Nagrado je \xc4\x8dlanom skupine podelil Mom\xc4\x8dilo Bajagi\xc4\x87 \xe2\x80\x93 Bajaga na prireditvi MTV Europe Music Awards 2009, ki je potekala 5. novembra 2009 v Berlinu v areni O2. Po podelitvi je v naslednjih tednih skupina nastopila v Zagrebu, Beogradu, Novem Sadu, Ljubljani in Splitu. Koncerta v Beogradu (Dom omladine, 18. december 2009) in Ljubljani (Kino \xc5\xa0i\xc5\xa1ka, 15. januar 2010) so kritiki in obo\xc5\xbeevalci posebej pohvalili._NEWLINE_Skupina tudi vsako leto nastopi na Festivalu Exit, kjer velja za stalnico. Od leta 2005 dalje je nastopila vsako leto, razen 2011. Leta 2012 so po prej\xc5\xa1njeletnem izostanku na Festivalu Exit so nastopili celo na glavnem odru (Main Stage), nastopili pa so tudi na Festivalu Lent v Mariboru in na Schengenfestu v Vinici. Tistega leta so tudi sodelovali pri Projektu R.E.M. \xe2\x80\x93 v okviru projekta so posneli in 8. septembra na Kongresnem trgu v Ljubljani tudi v \xc5\xbeivo odigrali priredbo pesmi "Shiny Happy People".'